El nom de Burjassot es deixa veure als carrers de València, de mans de Burjapower, en la Mitja Marató de València
2025-07-24

Ha sigut una carrera emocionant, on els nervis venien de dies previs, d’una preparació cuidada i on moltes de les i els corredors debutaven en aquesta. Però, també, ha sigut una carrera en la qual no van faltar els somriures, el bon ambient i les ganes que el groc Burjapower inundara cada quilòmetre del recorregut de la Mitja Marató de València, celebrada el passat cap de setmana.

Ni més ni menys que 23 components de l’entitat burjassotera van córrer aquesta gran carrera en la qual, l’important, era gaudir de la distància, dels carrers de València plens de persones que animaven cada camallada de les i els corredors de Burjassot que van deixar bona petjada en cadascuna d’elles ja que, Les Sitges, monument per antonomàsia del municipi i serigrafiat en les seues samarretes, es va deixar veure en tot el recorregut i, amb ell, el nom de Burjassot.

Tot el grup, com una pinya, va gaudir d’aquesta gran carrera amb la humilitat i bon fer que els caracteritza i, després d’uns dies de recuperació, ja estan pensant en el seu pròxim objectiu, augmentant la distància a recórrer, la Marató de València que, el pròxim 4 de desembre, tornarà als carrers de la capital i, amb ella, el groc de Burjapower.